স্ত্রী হাসিন জাহানের চাঞ্চল্যকর অভিযোগের পরিপ্রেক্ষিতে মুখ খুললেন ক্রিকেটার মহম্মদ সামি। টুইট করে সামির দাবি, তাঁর বিরুদ্ধে যে অভিযোগ করা হচ্ছে, তার সবই মিথ্যে।
ফেসবুকে মহম্মদ সামির বিরুদ্ধে একাধিক বিবাহ বহির্ভূত সম্পর্কে জড়িত থাকার অভিযোগ করেছিলেন তাঁর স্ত্রী হাসিন। তাঁর অভিযোগ ছিল, ভারতীয় এবং বিদেশি একাধিক নারীর সঙ্গে ঘনিষ্ঠ সম্পর্ক রয়েছে সামির। এমনকী, জাতীয় দলের সফরের মাঝেও সেই মহিলাদের সঙ্গে মিলিত হতেন তারকা পেসার। সামির স্ত্রী আরও অভিযোগ করেন, এই সমস্ত বিষয় ফাঁস না করার জন্য হুমকি দেন সামি। এমনকী, জাতীয় দলের ক্রিকেটারের বিরুদ্ধ মারধরের অভিযোগও করেন সামির স্ত্রী।

এই বিষয়ে অন্যান্য খবর

একাধিক বিবাহবহির্ভূত সম্পর্কে মহম্মদ শামি! চাঞ্চল্যকর অভিযোগ স্ত্রীর


টুইটে সামির পালটা দাবি, ‘‘আমার ব্যক্তিগত জীবন নিয়ে যে যে খবর বাইরে আসছে, তার সবই মিথ্যে। আমার বিরুদ্ধে কোনও বড়সড় চক্রান্ত চলছে। আমায় বদনাম করার এবং আমার খেলা নষ্ট করার চেষ্টা করা হচ্ছ।’’
সামির বিরুদ্ধে তাঁর স্ত্রীর তোলা অভিযোগে রীতিমতো শোরগোল পড়ে যায়। তবে সরকারি অভিযোগ দায়ের না হওয়া পর্যন্ত বিষয়টি নিয়ে তাঁরা কোনও প্রতিক্রিয়া দেবে না বলে জানিয়ে দিয়েছে বিসিসিআই।